Accident rutier pe Drumul Județean 194, între Moftinu Mare și Ghilvaci. Totul s-a întâmplat astăzi, în jurul orei 18.00. Un tânăr, în vârstă de circa 30 de ani, în stare de ebrietate destul de pronunțată, a căzut cu motocicleta. Acesta a scăpat destul de ieftin, cu doar câteva zgârieturi.

Polițiștii au stat și s-au uitat!

Potrivit informațiilor PresaSM, tânărul a devenit agresiv cu cei de la SMURD Satu Mare, încercând în mod sistematic să îi lovească pe asistenții medicali care încercau să îl ajute. Martorii au precizat că ar fi fost lovite mai multe bunuri din ambulanță, iar în tot acest timp cei circa cinci polițiști aflați la fața locului au stat și s-au uitat!

”Am auzit cum cei de la SMURD se rugau, chiar îi implorau pe cei de la Poliție să îi ajute. Polițiștii au stat, efectiv, și s-au uitat cum tânărul încearcă să îi agreseze în mod continuu. O asistentă a fost cât pe ce să fie lovită și i-a implorat pe polițiști să își facă treaba! Nu mi-a venit să cred ce se întâmplă. Cred că cineva de la SMURD chiar a vrut să sune la 112 pentru ca să se trimită un alt echipaj de Poliție”, a precizat un martor pentru PresaSM.

Polițiștii nu au făcut absolut nimic!

Pentru că din portofelul tânărului a ieșit o sumă mare de bani, cei de la SMURD i-au rugat pe polițiști să facă un proces verbal, dar polițiștii au refuzat.

”Nu mi-a venit să cred când polițistul le-a spus celor de la SMURD să facă ei procesul verbal. Cei de la SMURD dădeau și primul ajutor, se luptau și cu victima și completau și procese verbale. Rușine acelor polițiști. Atât pot să spun”, a spus unul dintre martori pentru PresaSM.

Cei de la SMURD au vrut să sune la 112

Într-un final, după ce situația a fost de-a dreptul dramatică, de abia UNUL dintre polițiști a intervenit să îl încătușeze pe motociclistul agresiv! În timp ce individul, care părea să fie un fel de șef de post, s-a băgat pur și simplu în mașină!

Victima a fost încătușată, iar mai apoi sedată și transportată la Unitatea de Primire Urgențe pentru acordarea de îngrijiri medicale suplimentare și pentru a se efectua investigații medicale de specialitate. În funcție de nivelul alcoolemiei și de diagnosticul medicilor, este foarte posibil ca tânărul să se aleagă cu dosar penal.

Nota redacției: Unii polițiști nu au nicio treabă cu meseria asta și îi fac de rușine și pe cei dedicați! Vă rugăm să ne scutiți să mai risipim banii pe oameni blazați și slab pregătiți profesional! Vă rugăm să faceți o reconversie profesională!